Publication: Magyar Közlöny
Issue: MK-2000-88 (Year: 2000, Number: 88)
Era: 1990-2004
Section: kiüresedett 8/1979. (VI. 30.) IM rendelet (Büntetés-végrehajtási Szabályzat) szabályaira hivatkozik.
Paragraph Index: 584

7. Az Alkotmány 2. § (1) bekezdésében rögzített jogállamiság és az abból fakadó jogbiztonság követelményével, valamint az Alkotmány 57. § (5) bekezdésében rögzített jogorvoslathoz való joggal kapcsolatban alkotmányos visszásságot keletkeztet, ha a határőr-igazgatóság parancsnoka nem hoz határozatot az eljárás megszüntetéséről, így arról az érintettek nem értesülnek és nem élhetnek jogorvoslati lehetőségükkel, továbbá ha a felülvizsgálat során az országos parancsnokság, valamint az ügyben felügyeletet gyakorló katonai ügyészség nem észleli a határőr intézkedése kivizsgálásának szakszerűtlenségét és nem intézkedik a jogszabályoknak megfelelő eljárás lefolytatására, illetve határozathozatalra. Teljes szöveg: 3.13. alfejezetben. OBH 2502/1999. Nem okoz az Alkotmány 54. § (1) bekezdésében biztosított emberi méltóság szerves részének tekintendő önrendelkezési joggal összefüggésben visszásságot az ÁNTSZ azon intézkedése, mellyel egy adott helyen a magas talajvízszint miatt, ideiglenes hatállyal a koporsós temetkezést megtiltja. A panaszos sérelmezte, hogy a Jász-Nagykun-Szolnok Megyei ÁNTSZ határozatban tiltotta meg a koporsós temetést Tiszasülyön a magas talajvíz miatt, így a tiszasülyiek nem tudták a halottaikat végrendeletük szerint eltemetni. A halottak végrendelet szerinti hagyományos módú eltemettetésére csak egy másik faluban volt lehetőség. A későbbi exhumálás pedig anyagi terhet ró az eltemettetőkre. A vizsgálatot az országgyűlési biztos az Alkotmányban biztosított emberi méltósághoz fűződő önrendelkezési jog [Alk. 54. § (1)bek.] sérelmének gyanúja miatt indította.

Source: https://magyarkozlony.hu/hivatalos-lapok/ccb9149694730fb9cea2398857baf0f4c8377972/dokumentumok/b11f5030a9b4ffbf85134ebfb0dee2e9b33aff38/letoltes